REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/39-15

29. januar 2015. godine

B e o g r a d

ZAPISNIK

39. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 29. JANUARA 2015. GODINE

Sednica je počela u 10,00 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Radmilo Kostić, Miloš Tošanić, Ivan Jovanović, Momo Čolaković, dr Milorad Mijatović, Zoltan Pek i Žika Gojković.

Sednici su prisustvovali zamenici članova Odbora: Mirjana Marjanović, zamenik Dušice Nikolić, Dalibor Radičević, zamenik Dragoljuba Zindovića, Zoran Bojanić, zamenik Nikole Jolovića i Goran Kovačević, zamenik člana Odbora kome je prestao mandat narodnog poslanika.

Dejan Radenković, član Odbora, pristupio je sednici u toku razmatranje prve do pete tačke dnevnog reda.

Sednici je prisustvovao i narodni poslanik dr Vladimir Marinković.

Sednici nisu prisustvovali članovi Odbora: Dušica Nikolić, Dragoljub Zindović, Olivera Pešić, Nikola Jolović, Vojislav Vujić i Đorđe Stojšić.

Na poziv predsednika Odbora, sednici su prisustvovali predstavnici Ministarstva finansija i Narodne banke Srbije: Zlatko Milikić, pomoćnik ministra u Sektoru za finansijski sistem u Ministarstvu finansija, Inge Šuput Đurić, rukovodilac Grupe za sistem javnih nabavki u Ministarstvu finansija, Milena Kovačević i Dejan Hadžić, savetnici u Ministarstvu finansija, Bojan Terzić, generalni direktor Direkcije za zakonodavno-pravne poslove Narodne banke Srbije, Dejan Dević, zamenik generalnog direktora Direkcije za zakonodavno-pravne poslove Narodne banke Srbije i Pavle Đurić, glavni analitičar za propise u Sektoru za kontrolu poslovanja banaka Narodne banke Srbije.

Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje Predloga zakona o dopuni Zakona o ministarstvima, koji je podnela Vlada (02-179/15 od 28. januara 2015. godine), u načelu;

2. Razmatranje Predloga zakona o osiguranju depozita, koji je podnela Vlada (405-180/15 od 28. januara 2015. godine), u načelu;

3. Razmatranje Predloga zakona o stečaju i likvidaciji banaka i društava za osiguranje, koji je podnela Vlada (422-181/15 od 28. januara 2015. godine), u načelu;

4. Razmatranje Predloga zakona o Agenciji za osiguranje depozita, koji je podnela Vlada (405-182/15 od 28. januara 2015. godine), u načelu;

5. Razmatranje Predloga zakona o izmenama i dopuni Zakona o javnim nabavkama, koji je podnela Vlada (404-183/15 od 28. januara 2015. godine), u načelu;

6. Razmatranje Predloga zakona o izmenama i dopunama Zakona o Narodnoj banci Srbije, koji je podnela Narodna banka Srbije (422-101/15 od 20. januara 2015. godine), u načelu;

7. Razmatranje Predloga zakona o izmenama i dopunama Zakona o bankama, koji je podnela Narodna banka Srbije (422-102/15 od 20. januara 2015. godine), u načelu.

\*\*\*

Odbor je jednoglasno prihvatio predlog predsednika Odbora da se, u skladu sa članom 76. Poslovnika Narodne skupštine, obavi zajednički načelni pretreso tačkama 1 do 5 dnevnog reda kao i tačkama 6 i 7 dnevnog reda, imajući u vidu da su predloženi zakoni međusobno uslovljeni i rešenja u njima međusobno povezana.

\*\*\*

**Prva - peta tačka dnevnog reda**: Ramatranje Predloga zakona o dopuni Zakona o ministarstvima; Razmatranje Predloga zakona o osiguranju depozita; Razmatranje Predloga zakona o stečaju i likvidaciji banaka i društava za osiguranje; Razmatranje Predloga zakona o Agenciji za osiguranje depozita; Razmatranje Predloga zakona o izmenama i dopuni Zakona o javnim nabavkama, u načelu.

Zlatko Milikić, pomoćnik ministra u Sektoru za finansijski sistem u Ministarstvu finansija i Inge Šuput Đurić, rukovodilac Grupe za sistem javnih nabavki u Ministarstvu finansija, obrazložili su razloge za donošenje predloženih zakona i rešenja koja se predlažu tim zakonima.

*Predlogom zakona o dopuni Zakona o ministarstvima* propisuju se novi poslovi državne uprave u bankarskom sektoru, u domenu restrukturiranja problematičnih banaka i sistema osiguranja depozita, koje će obavljati Ministarsvo finansija.

*Predlogom zakona o osiguranju depozita* povećava se premija osiguranja u skladu sa rizikom koji je potrebno pokriti, uz istovremeno ograničavanje upotrebe sredstava akumuliranih u Fondu, kojim upravlja Agencija za osiguranje depozita, samo do iznosa osiguranih depozita, i to za isplatu osiguranih depozita ili za finansiranje postupka restrukturiranja banaka, u obimu i pod uslovima utvrđenim zakonom kojim se uređuju banke. Finansiranje Fonda biće obezbeđeno uplatom premije osiguranja depozita od strane banaka. Ukoliko za potrebe isplate osiguranih depozita nema dovoljno sredstava u Fondu, nedostajući iznos se može pozajmiti od Republike Srbije ili drugih poverilaca, a predviđena je i mogućnost povećanja premije osiguranja depozita radi popune Fonda. Sistem osiguranja depozita će postati efikasniji, čime će se ojačati finansijska stabilnost i zaštita deponenata što će uz jačanje kvalitativnog i kvantitativnog kapaciteta Agencije, doprineti podizanju efikasnosti poslovanja iste na viši nivo, te će se sve to zajedno, nesporno odraziti na dodatno privlačenje štednje u banke, a što bi trebalo da ima uticaj na privredni razvoj zemlje.

*Zakonom o stečaju i likvidaciji banaka i društava za osiguranje* unapređuje se postojeći zakonski okvir za rešavanje problematičnih banaka u cilju otklanjanja uočenih slabosti. Predloženim rešenjima uvode se najbolje prakse za rešavanje problematičnih banaka (uz očuvanje finansijske stabilnosti, svođenje troškova poreskih obveznika na minimum time što bi se gubici prvo rasporedili na akcionare i poverioce zatvorenih banaka, i uz zaštitu deponenata) i stavlja se akcenat na obavezno sprovođenje testa najnižeg troška (LCT) i nezavisnu procenu imovine i obaveza banaka koje su suočene sa problemima. Pri izradi ovog predloga zakona, predlagač se rukovodio odredbama Direktive EU za oporavak i rešavanje problematičnih banaka.

*Predlogom zakona o Agenciji za osiguranje depozita* utvrđen je status Agencije za osiguranje depozita i propisuju poslovi koje Agencija obavlja obaveza podnošenja izveštaja o svom radu Narodnoj skupštini, Vladi, Narodnoj banci Srbije i Ministarstvu finansija. Takođe, predloženim zakonom uvodi se obaveza sačinjavanja godišnjih finansijskih izveštavanja Agencije u skladu sa zakonom kojim se uređuje računovodstvo, kao i revizija tih izveštaja u skladu sa zakonom kojim se uređuje revizija finansijskih izveštaja, a uvodi se i institut internog revizora koga bira Upravni odbor Agencije, na predlog direktora, i kome odgovara za svoj rad. Agencija ima upravni odbor koji čini pet članova od kojih jednog imenuje i razrešava Narodna banka Srbije, jednog člana imenuje i razrešava Vlada na predlog ministarstva nadležnog za finansije, dok su ostala tri člana nezavisna i imenuje ih Vlada, na predlog ministarstva nadležnog za poslove finansija, uz prethodnu saglasnost Narodna banka Srbije.

*Predlogom zakona o izmenama i dopuni Zakona o javnim nabavkama* menjaju se odredbe člana člana 86. Zakona kojima se uređuju različite situacije koje zavise od kriterijuma za ocenjivanje ponuda i od predmeta javne nabavke i vrši dopuna tog člana kojom se predviđa obaveza Vlade da bliže uredi način na koji će se primeniti prednost izražena u ceni, u postupcima javnih nabavki u kojima je kriterijum ekonomski najpovoljnija ponuda. Zbog potrebe daljih ušteda u oblasti javnih nabavki na svim nivoima vlasti i svih pravnih lica koja se smatraju naručiocima u smislu Zakona o javnim nabavkama, predloženim izmenama i dopunom smanjuje se prednost za domaće ponuđače i dobra domaćeg porekla što treba da dovede do ušteda od oko 1,5 milijardi dinara na godišnjem nivou.

Član Odbora Ivan Jovanović izneo je primedbu u vezi kratkog roka u kome su narodni poslanici imali mogućnost da se upoznaju sa predloženim zakonima, kao i nepostojanja razloga za njihovo donošenje po hitnom postupku.

\*\*\*

Odbor je, zatim, prešao na odlučivanje po prvoj do pete tačke dnevnog reda.

**Prva tačka dnevnog reda**: Na predlog predsednika, Odbor je većinom glasova (12 za i 1 uzdržan) odlučio da predloži Narodnoj skupštini da prihvati Predlog zakona o dopuni Zakona o ministarstvima, u načelu.

Odbor je, na osnovu člana 156. stav 3. i 174. stav 1. Poslovnika Narodne skupštine, podneo Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o dopuni Zakona o ministarstvima, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Druga tačka dnevnog reda**: Na predlog predsednika, Odbor je većinom glasova (12 za i 1 uzdržan) odlučio da predloži Narodnoj skupštini da prihvati Predlog zakona o osiguranju depozita, u načelu.

Odbor je, na osnovu člana 156. stav 3. Poslovnika Narodne skupštine, podneo Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o osiguranju depozita, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Treća tačka dnevnog reda**: Na predlog predsednika, Odbor je većinom glasova (12 za i 1 uzdržan) odlučio da predloži Narodnoj skupštini da prihvati Predlog zakona o stečaju i likvidaciji banaka i društava za osiguranje, u načelu.

Odbor je, na osnovu člana 156. stav 3. Poslovnika Narodne Skupštine, podneo Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o stečaju i likvidaciji banaka i društava za osiguranje, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Četvrta tačka dnevnog reda**: Na predlog predsednika, Odbor je većinom glasova (12 za i 1 uzdržan) odlučio da predloži Narodnoj skupštini da prihvati Predlog zakona o Agenciji za osiguranje depozita, u načelu.

Odbor je, na osnovu člana 156. stav 3. Poslovnika Narodne Skupštine, podneo Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o Agenciji za osiguranje depozita, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Peta tačka dnevnog reda**:Na predlog predsednika, Odbor je većinom glasova (12 za i 1 uzdržan) odlučio da predloži Narodnoj skupštini da prihvati Predlog zakona o izmenama i dopuni Zakona o javnim nabavkama, u načelu.

Odbor je, na osnovu člana 156. stav 3. Poslovnika Narodne Skupštine, podneo Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopuni Zakona o javnim nabavkama, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Šesta i sedma tačka dnevnog reda:** Razmatranje Predloga zakona o izmenama i dopunama Zakona o Narodnoj banci Srbije; Razmatranje Predloga zakona o izmenama i dopunama Zakona o bankama, koji je podnela Narodna banka Srbije, u načelu

Bojan Terzić, generalni direktor Direkcije za zakonodavno-pravne poslove, obrazložio je razloge za donošenje predloženih izmena i rešenja koja se predlažu tim zakonima.

Predloženim *izmenama i dopunama Zakona o Narodnoj banci Srbije* vrši se usklađivanje nadležnosti Narodne banke Srbije u oblasti nadzora nad poslovanjem platnih sistema, utvrđuju osnove za vršenje nove funkcije Narodne banke Srbije (nadležnost u vezi sa restrukturiranjem banaka) i s tim u vezi, propisuje nadležnost organa Narodne banke Srbije da donosi propise i pojedinačne akte u oblasti restrukturiranja banaka. Takođe, preciziraju se i odredbe koje se tiču odobravanja kratkoročnih kredita bankama i zabrane monetarnog finansiranja, u skladu sa pravnim aktima Evropske unije i standardima savremenog centralnog bankarstva, i jasnije razdvaja monetarna i nadzorna funkcija Narodne banke Srbije na taj način što se precizira podela nadležnosti na donošenje pojedinačnih akata iz oblasti nadzora nad finansijskim institucijama između Izvršnog odbora i Uprave za nadzor. Predloženim izmenama i dopunama se, takođe, uređuju i pitanja izdavanja numizmatičkog novca u Republici Srbiji, s obzirom na to da postoji pravna praznina u tom delu, i otklanjaju problemi i nedoslednosti koji postoje u uređivanju izdavanja i distribucije prigodnog kovanog novca.

Predloženim *izmenama i dopunama Zakona o bankama* vrši se usklađivanje pravnog okvira iz oblasti restrukturiranja banaka sa najboljom međunarodnom praksom i relevantnim propisima EU, odnosno sa odredbama Direktive o utvrđivanju okvira za oporavak i restrukturiranje kreditnih institucija i investicionih društava (Direktiva 2014/59/EU), utvrđuje nadležnost Narodne banke Srbije za sprovođenje postupka restrukturiranja i predviđa širi set fleksibilnih mera, instrumenata restrukturiranja i ovlašćenja koje će Narodna banka Srbije imati na raspolaganju u ovom postupku. Proširivanjem ovlašćenja i seta instrumenata koji se mogu primeniti u postupku restrukturiranja i povećavanjem fleksibilnosti njihove primene, omogućava se Narodnoj banci Srbiji da pravovremeno i efikasno interveniše na stresne situacije u bankarskom sektoru, kao i da primeni onaj instrument restrukturiranja kojim bi se, uzimajući u obzir okolnosti svakog pojedinačnog slučaja i vodeći računa o javnom interesu, na najbolji mogući način mogli ostvariti ciljevi restrukturiranja. Na taj način, stvaraju se pravne i realne pretpostavke da Narodna banka Srbije u svakom pojedinačnom slučaju može da proceni da li su ispunjeni uslovi da se nad bankom sprovede postupak restrukturiranja ili bi nad bankom trebalo sprovesti redovan postupak stečaja, na koji način se mogu održati kritične funkcije banke nad kojom je pokrenut postupak restrukturiranja, kao i da li je moguće ponovo uspostaviti odgovarajući finansijski položaj i dugoročnu održivost banke, te da, na osnovu toga, primeni onaj instrument restrukturiranja kojim će se, u svakom pojedinačnom slučaju, u najvećoj mogućoj meri obezbediti kontinuitet kritičnih funkcija banke, stabilnost finansijskog sistema, zaštita budžetskih i drugih javnih sredstva i zaštita interesa deponenata.

U diskusiji po ovim tačkama dnevnog reda učestvovali su: Ivan Jovanović, Veroljub Arsić, Bojan Terzić i Dejan Dević.

\*\*\*

Odbor je, zatim, prešao na odlučivanje po šestoj i sedmoj tački dnevnog reda.

**Šesta tačka dnevnog reda**: Na predlog predsednika, Odbor je većinom glasova (12 za i 1 protiv) odlučio da predloži Narodnoj skupštini da prihvati Predlog Predloga zakona o izmenama i dopunama Zakona o Narodnoj banci Srbije, u načelu.

Odbor je, na osnovu člana 156. stav 3. Poslovnika Narodne skupštine, podneo Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o Narodnoj banci Srbije, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Sedma tačka dnevnog reda**: Na predlog predsednika, Odbor je većinom glasova odlučio da predloži Narodnoj skupštini da prihvati Predloga zakona o izmenama i dopunama Zakona o bankama, u načelu.

Odbor je, na osnovu člana 156. stav 3. Poslovnika Narodne skupštine, podneo Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o bankama, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

\*\*\*

Sednica je završena u 10,30 časova.

Sednica je tonski snimana.

SEKRETAR PREDSEDNIK

Aleksandra Šašo Veroljub Arsić, s.r.